ДРУШТВО ЗА РЕОСИГУРАЊЕ

„ДУНАВ РЕ“ а.д.о.

- Скупштина Друштва -

**З А П И С Н И К**

Са 115. редовне седнице Скупштине Друштва, одржане дана 29.04.2024. године, у пословним просторијама Друштва, Београд, Врачар, Булевар краља Александра број 18/1, сала за састанке.

Седница је почела у 13,10 часова.

Члан Извршног одбора, Бојан Маричић је информисао присутне да је листа акционара за ову седницу утврђена на основу Јединствене евиденције акционара Централног регистра, на дан 19.04.2024. године.

Седници су присуствовали: пуномоћник већинског акционара, Компаније „Дунав осигурање“ а.д.о.- 853.905 гласова - Бојан Миладиновић, пуномоћник акционара „Сава неживотно осигурање“ А.Д. Београд -27.310 гласова – Синиша Нишић, пуномоћник акционара „Convest“ А.Д. Нови Сад – збирни рачун – 9.100 гласова – Синиша Нишић и пуномоћник акционара „ОTP“ Банка Србија – збирни рачун - 2.442 гласа – Ивица Ћурчић.

Поред наведених пуномоћника акционара, седници су присуствовали и запослени у Друштву: Зорана Пејчић, председник Извршног одбора, Бојан Маричић, члан Извршног одбора, Владимир Узелац, члан Извршног одбора, Лепосава Поповић, Интерни ревизор (по тачки 8), Милица Жарковић, Координатор службе за правне и кадровске послове и Блаженка Рацић, Сарадник за правне послове.

Затим је Бојан Маричић саопштиo податак да од укупно 980.117 гласова, седници Скупштине присуствују представници акционара који заједно располажу са 892.757 гласова што представља 91,06% од укупног броја гласова, те да су испуњени услови за одржавање седнице и доношење пуноважних одлука.

Затим се прешло на избор председника Скупштине.

1. **Избор председника Скупштине**

У уводном излагању, Бојан Маричић је истакао да свако од присутних акционара може да предложи кандидата за председника, а да је у досадашњој пракси за председникa Скупштине предлаган пуномоћник акционара са највећим бројем гласова.

Присутни пуномоћници акционара и акционар су били сагласни са датом напоменом, тако да је као једини кандидат за прeдседника Скупштине предложен Бојан Миладиновић, пуномоћник Компаније „Дунав осигурање“ а.д.о. Београд.

Како није било пријављених за дискусију, прешло се на јавно гласање, дизањем руке, па је тако Скупштина, на основу члана 27. Статута Друштва, са 892.757 гласова „за“, без гласова „против“ и „уздржаних“, донела

О Д Л У К У

о избору председника Скупштине

1. За Председника 115. редовне Скупштине Друштва, бира се г-дин **Бојан Миладиновић**, овлашћени представник акционара Компаније „Дунав осигурање“ а.д.о. Београд, који ће функцију председника Скупштине Друштва вршити све до избора новог председника.
2. Изабрани Председник ће председавати 115. редовном седницом Скупштине акционара и у име Скупштине потписати донете акте.
3. Ова Одлука ступа на снагу даном доношења.
4. Ступањем на снагу ове Одлуке престаје да важи Одлука СД бр. 1/114 од 26. септембра 2023. године.

Након избора, председник је преузео руковођење седницом Скупштине и предложио Дневни ред за ову седницу.

Пре преласка на дневни ред, Бојан Миладиновић је констатовао, у складу са чланом 9. Пословника о раду Скупштине, да су као представници стручне службе за бројање гласова задужене присутне Милица Жарковић и Блаженка Рацић, а за вођење записника задужена је присутна Блаженка Рацић.

С обзиром да није било предлога за измену и допуну предложеног Дневног реда, пуномоћник акционара је једногласно прихватио да се на овој седници размотри следећи:

**ДНЕВНИ РЕД**

1. Избор председника Скупштине
2. Разматрање и усвајање Записника са 114. ванредне седнице Скупштине
3. Разматрање и усвајање Финансијских извештаја и Годишњег извештаја о пословању за 2023. годину са Мишљењем Надзорног одбора
4. Разматрање и усвајање Мишљења овлашћеног актуара о финансијским извештајима и Годишњем извештају о пословању за 2023. годину
5. Разматрање Извештаја ревизора о ревизији финансијских извештаја за 2023. годину, са Предлогом Коментара
6. Предлог Одлуке о расподели добитка оствареног у пословању за 2023. годину
7. Разматрање и усвајање Извештаја о спровођењу политике саосигурања и реосигурања у 2023. години, са Мишљењем овлашћеног актуара
8. Разматрање и усвајање Годишњег Извештаја о раду Интерне ревизије, са Извештајем Надзорног одбора о мерама које су предузете поводом налаза Интерне ревизије у 2023. години
9. Разматрање и усвајање Извештаја о раду Надзорног одбора у 2023. години, Извештаја Надзорног одбора у складу са чланом 442., а у вези члана 399. Закона о привредним друштвима, Извештаја о политици накнада члановима Надзорног одбора у складу са чланом 463а-463в Закона о привредним друштвима и Информације у складу са чланом 60. Закона о осигурању
10. Предлог Одлуке о висини накнада за рад чланова Надзорног одбора
11. Предлог Одлуке о повећању основног капитала по основу нераспоређене добити
12. Разно

**2.** **Разматрање и усвајање Записника са 114. седнице Скупштине**

Пошто присутни акционари нису имали примедбе на предложени текст Записника са 114. седнице Скупштине, то је на основу члана 29. Пословника о раду, са 892.757 гласова „за“, без гласова „против“, Скупштина донела

О Д Л У К У

1. Усваја се, без примедаба, Записник са 114. ванредне седнице Скупштине одржане дана 26.09.2023. године у тексту који је достављен у материјалу за седницу.
2. Текст усвојеног Записника чини саставни део ове Одлуке.
3. **Разматрање и усвајање Финансијских извештаја и Годишњег извештаја о пословању за 2023. годину са Мишљењем Надзорног одбора**

Известилац по овој тачки дневног реда била је Зорана Пејчић, која је најпре, предложила да се у оквиру ове тачке разматра и тачка 7. дневног реда, с обзиром да Извештај о спровођењу политике саосигурања и реосигурања представља саставни део Извештаја о пословању, а са чиме су се сагласили председник Скупштине и присутни акционари.

Зорана Пејчић је на почетку излагања присутне упознала са основним показатељима Годишњег извештаја о пословању за 2023. годину. Том приликом је истакла да је у 2023. години пословни резултат Друштва на рекордном нивоу, да бруто премија износи око 105 милиона евра, док је комбиновани рацио одржан на нивоу испод 85%. Даље је истакла да је политика и стратегија пословања Друштва у највећем делу остала непромењена и да Друштво послује у преко 120 земаља широм света. У погледу структуре портфеља, нагласила је да у Друштву традиционално доминирају имовинске врсте осигурања 8 (осигурање имовина од пожара и других опасности) и 9 (остала осигурања имовине), док је у 2023. години стратегија Друштва била усмерена ка ширењу учешћа у врсти 10 (осигурање од одговорности због употребе моторних возила).

Затим је нагласила да је у 2023. години било пуно изазова, да је Друштво претрпело три катастрофална догађаја и то поплаве у Словенији, олује у Србији и земљотрес у Турској, која су условила велики раст штета.

Упркос свему горе наведеном, истакла је да резултати на крају пословне 2023. године сами за себе говоре да је Друштво спровело добру политику Underwriting-a и добру политику заштите самопрдржаја Друшта.

На крају је навела да је у јуну 2023. године обновњен кредитни рејтинг и да се према оцени међународне кредитне агенције АМ Best, Друштво налази у групи сигурних финансијских партнера са оценом Б +/ БББ са позитивним изгледима.

Потом се дискусији прикључио, пуномоћник акционара „ОTP“ Банка Србија – збирни рачун - Ивица Ћурчић који је упитао, да ли ће извесна ограничења ЕПС-а, која су у будућем периоду предвиђена у погледу спровођења еколошких стандарда, односно коришћења зелене енергије у раду, утицати на пословну сарадњу Друштва и Електропривреде Србије, па самим тим на пословање Друштва, на шта је Зорана Пејчић одговорила да је њено мишљење да то неће имати велики утицај с обзиром да је ЕПС већ почео да спроводи извесне мере за смањење емисије угљендиоксида, о чему ће Друштво известити остале реосигураваче са којима има пословну сарадњу и да су према сазнањима Друштва већ издвојена средства за одрживи развој и спровођење мера у овој области.

Даље је пуномоћник акционара „ОTP“ Банка Србија – збирни рачун - Ивица Ћурчић, поставио два питања, од којих се прво односило на прелиминарне резултате које је Друштво остварило у пословању за прва три месеца, док се друго питање односило на разултате које Друштво очекује до краја 2024. године у погледу премије и нето добити и колико је реално да добит буде већа у односу на 2023. годину?

На постављена питања, Зорана Пејчић је најпре одговорила да су прелиминарни резултати у погледу остварене добити за прва три месеца у складу са Планом пословања за 2024. годину и да нема већих одступања, као и да јесте реално да Друштво у 2024. години оствари већу добит, што је и предвиђено Планом, осим ако портфељ Друштва не погоде катастрофалне штете и непредвидиви догађаји.

Дискусији се прикључио Владимир Узелац који је навео кључне показатеље у погледу успешности пословања Друштва у 2023. години, истакавши да остварена добит износи 727,83 милиона динара и да је комбиновани рацио мањи од 85%.

На крају је пуномоћник акционара „Сава неживотно осигурање“ А.Д. Београд – Синиша Нишић, честитао Друштву на импресивном остварењу у погледу резултата пословања, упркос тешкој години, коју су обележили катастрофални догађаји и штете широм света.

По завршеним излагањима, a на основу члана 52. став 1. тачка 8) Закона о осигурању (Сл. гласник РС бр. 139/14 и 44/21), члана 31. став 1. тачка 8) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.) и Мишљења Надзорног одбора са образложењем са 49. седнице одржане 29.03.2024. године, Скупштина Друштва је са 892.757 гласова „за“, без гласова „против“ и „уздржаних“, донела

О Д Л У К У

1. Усвајају се Финансијски извештаји и Годишњи извештај о пословању Друштва за реосигурање „Дунав Ре” а.д.о. за 2023. годину.

2. Утврђују се укупни приходи, укупни расходи и добитак за период 1. јануар – 31. децембар 2023. године и то:

* укупни приходи 19.266.841.455,26 динара
* укупни расходи 18.419.369.911,07 динара
* порески расход периода 120.914.751,15 динара
* добитак од креирања

одложених пореских обавеза 1.272.767,61 динара

* нето добитак 727.829.560,65 динара

1. Распоред добитка остварен у пословању за 2023. годину извршиће се посебном Одлуком Скупштине Друштва.
2. Ова Одлука ступа на снагу даном доношења.
3. **Разматрање и усвајање Мишљења овлашћеног актуара о финансијским извештајима и Годишњем извештају о пословању за 2023. годину**

Известилац по овој тачки дневног реда био је Бојан Маричић који је истакао да су све актуарске позиције и величине позитивне, да су у складу са законом, као и да техничке резерве обезбеђују трајно испуњење свих обавеза Друштва из уговора о реосигурању.

Потом је на основу члана 52. Закона о осигурању (Сл. гласник РС бр. 139/14 и 44/21), члана 31. став. тачка 8) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.), Скупштина Друштва са 892.757 гласова „за“, без гласова „против“ и „уздржаних“, донела

О Д Л У К У

1. Усваја се Мишљење овлашћеног актуара на Финансијске извештаје и Годишњи

извештај о пословању за 2023. годину, у тексту достављеном у материјалу за

седницу, a који чини саставни ове Одлуке.

1. Ова Одлука ступа на снагу даном доношења.
2. **Разматрање Извештаја ревизора о ревизији финансијских извештаја за 2023. годину, са Предлогом Коментара**

Известилац по овој тачки дневног реда био је Владимир Узелац који је навео да је ревизор дао позитивно мишљење на финансијске извештаје, односно да финансијски извештаји истинито и објективно по свим материјално значајним питањима приказују финансијски положај Друштва као и резултате његовог пословања на дан 31.12.2023. године.

Затим је у складу са чланом 177. став 1. тачка 2) и 182. Закона о осигурању (Сл. гласник РС бр. 139/14 и 44/21) и чланом 31. став 1. тачка 8) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.), Скупштина Друштва разматрала Извештај независног ревизора „KPMG“ д.о.о. – Београд, о извршеној ревизији финансијских извештаја за 2023. годину, у вези којег је са 892.757 гласова „за“, без гласова „против“ и „уздржаних“, дала следећи

К О М Е Н Т А Р

1. Скупштина Друштва за реосигурање „Дунав Ре“ а.д.о. Београд, посебно разматрајући објашњења независног ревизора о обиму обављене ревизије и основама на којима су финансијски извештаји „Дунав Ре“ а.д.о. сачињени, оценила је да је независни ревизор „KPMG“ д.о.о., ревизију извршио у складу са Законом о рачуноводству, Законом о ревизији, Међународним стандардима ревизије и Одлуком Народне банке Србије о садржини извештаја о обављеној ревизији финансијских извештаја друштва за осигурање/реосигурање.

2. У свом Извештају ревизор констатује да финансијски извештаји „Дунав Ре” а.д.о. истинито и објективно, по свим материјално значајним питањима приказују финансијски положај Друштва на дан 31.12.2023. године, као и резултате његовог пословања, промене на капиталу и токове готовине за годину која се завршава на тај дан, у складу са рачуноводственим прописима Републике Србије и рачуноводственим политикама Друштва.

3.Скупштина Друштва, усваја у целости Извештај о обављеној ревизији финансијских извештаја за 2023. годину.

4. На основу напред наведеног, Скупштина Друштва даје позитиван Коментар на Извештај о обављеној ревизији рачуноводствених извештаја за 2023. годину.

1. **Предлог Одлуке о расподели добитка оствареног у пословању за 2023. годину**

Известилац по овој тачки дневног реда био је Владимир Узелац који је присутне упознао са предлогом Одлуке о расподели добитка оствареног у пословању за 2023. годину.

Он је истакао да се наведеном Одлуком предлаже Скупштини да добит из 2023. године у износу од727.829.560,65 динара, распореди за исплату дивиденде акционарима Друштва у укупном бруто износу од 363.917.442,10 динара, а да преостали део добити у износу од 363.912.118,55 динара, остане на рачуну нераспоређене добити.

На крају је нагласио да ће дивиденда износити 371,30 динара по акцији, да право имају сви акционари који су били на листи акционара на дан акционара и да ће се исплата извршити у најкасније у року од 6 месеци од дана доношења ове Одлуке, у складу са чланом 271. Закона о привредним друштвима, као и да ће Друштво о томе обавестити све акционаре на прописан начин.

Потом је на основу члана 269. - 275. Закона о привредним друштвима (Сл. гласник РС бр. [36/11](http://we2.cekos.com/ce/index.xhtml?&file=f82045&action=propis&path=08204501.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [99/11](http://we2.cekos.com/ce/index.xhtml?&file=f85507&action=propis&path=08550701.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [83/14](http://we2.cekos.com/ce/index.xhtml?&file=f103681&action=propis&path=10368101.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - др. закон, [5/15](http://we2.cekos.com/ce/index.xhtml?&file=f106953&action=propis&path=10695301.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [44/18](http://we2.cekos.com/ce/index.xhtml?&file=f134977&action=propis&path=13497701.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [95/18](http://we2.cekos.com/ce/index.xhtml?&file=f139030&action=propis&path=13903001.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [91/19](http://we2.cekos.com/ce/index.xhtml?&file=f147209&action=propis&path=14720901.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) и 109/21) и члана 31. тачка 7) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.), а након разматрања финансијских извештаја и годишњег извештаја о пословању и предлога Надзорног одбора са 49. седнице, одржане 29.03.2024.године, Скупштина Друштва са 892.757 гласова „за“, без гласова „против“ и „уздржаних“, донела

О Д Л У К У

о расподели добити за 2023. годину

1. Остварена нето добит Друштва за реосигурање „Дунав Ре” а.д.о. Београд (у дaљем тексту: Друштво) утврђена у годишњем извештају о пословању за 2023. годину износи 727.829.560,65 динара.
2. Добит Друштва из члана 1. ове Одлуке распоређује се на следећи начин:

- за исплату дивиденде акционарима Друштва у укупном бруто износу од 363.917.442,10 динара,

- преостали део добити у износу од 363.912.118,55 динара остаје на рачуну нераспоређене добити.

1. Одобрава се исплата дивиденде акционарима Друштва у новцу, у бруто износу од 371,30 динара по акцији.
2. Право на исплату дивиденде имају сви акционари Друштва на Дан акционара за 115. редовну седницу Скупштине Друштва.
3. У складу са чланом 271. Закона о привредним друштвима, исплату дивиденде акционарима Друштво ће извршити најкасније у року од 6 месеци од дана доношења ове Одлуке.
4. Друштво се обавезује да ће, у року од 15 дана од дана доношења ове Одлуке, обавестити све акционаре о исплати дивиденде, на начин предвиђен за обавештавања акционара за седницу Скупштине акционара Друштва.
5. Ова Одлука ступа на снагу даном доношења.
6. **Разматрање и усвајање Извештаја о спровођењу политике саосигурања и реосигурања у 2023. години, са Мишљењем овлашћеног актуара**

Известилац по овој тачки дневног реда била је Зорана Пејчић, која је нагласила да је овај Извештај саставни део Извештаја о пословању, о чему је већ излагала у оквиру треће тачке дневног реда.

Дискусији се прикључио Бојан Маричић који је навео, да је актуар дао позитивно мишљење и да се из Мишљења овлаћеног актуара може видети да је политика саосигурања и реосигурања Друштва у 2023. години, адекватна ризицима којима је Друштво изложено.

Затим је на основу члана 52. став 1. тачка 8) Закона о осигурању (Сл. гласник РС бр. 139/14 и 44/21) и члана 31. став 1. тачка 9) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.), а након разматрања Мишљења овлашћеног актуара и Мишљења Надзорног одбора са 49. седнице одржане 29.03.2024. године, Скупштина Друштва са 892.757 гласова „за“, без гласова „против“ и „уздржаних“, донела

О Д Л У К У

1. Усваја се Извештај о спровођењу политике саосигурања и реосигурања у 2023. години, са Мишљењем овлашћеног актуара, у тексту који је достављен Скупштини Друштва.

2. Извештај о спровођењу политике саосигурања и реосигурања у 2023. години је саставни део ове Одлуке.

3. Ова Одлука ступа на снагу даном доношења.

1. **Разматрање и усвајање Годишњег Извештаја о раду Интерне ревизије, са Извештајем Надзорног одбора о мерама које су предузете поводом налаза Интерне ревизије у 2023. години**

Известилац по овој тачки дневног реда била је Лепосава Поповић која је изложила садржину Извештаја о раду интерне ревизије за период 01.01.2023. -31.12.2023. године.

Она је истакла је да је току 2023. године спроведено 8 редовних ревизија у складу са Годишњим планом рада, да су о свим извршеним ревизијама сачињени појединачни извештаји, а да су квартално сачињени извештaји о налазу интерне ревизије за посматрани период. Констатовано је да је план рада спроведен у целости у планираној динамици са тачно дефинисаним предметом ревизије.

У оквиру извршених ревизија дате су три препоруке, које су реализоване у датим роковима, док пренетих нерелизованих препорука из ранијих година није било.

Затим је истакла да, у сегменту оцена предузетих мера за отклањање неправилности и рокова за њихово спровођење, све препоруке које су дате у 2023. години су реализоване у датим роковима и нема пренетих препорука за реализацију у 2024. години.

У оквиру рада интерне ревизије вршено је и праћење рада интерних контрола, па је интерни ревизор дао оцену адекватности и поузданости успостављеног система интерних контрола у Друштву.

На крају излагања је навела да је интерна ревизија утврдила да су послови интерне контроле у Друштву адекватно организовани и вођени у складу за законом и општим актима Друштва.

По завршеном излагању Лепосаве Поповић, а на основу члана 52. и члана 158. став 6. Закона о осигурању (Сл. гласник РС бр. 139/14 и 44/21), члана 31. став 1. тачка 10) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.) и Одлуке Надзорног одбора са 49. седнице одржане 29.03.2024. године, Скупштина Друштва је са 892.757 гласова „за“, без гласова „против“ и „уздржаних“ донела следећу

О Д Л У К У

1. Усваја се Годишњи извештај о раду Интерне ревизије у 2023. години, у тексту који је достављен Скупштини Друштва.
2. Усваја се Извештај Надзорног одбора о мерама које су предузете поводом налаза Интерне ревизије у 2023. години, у тексту који Надзорни одбор доставио Скупштини Друштва.
3. Извештај о раду Интерне ревизије у 2023. години и Извештај Надзорног одбора о мерама које су предузете поводом налаза Интерне ревизије у 2023. години, чине саставни део ове Одлуке.

4. Ова Одлука ступа на снагу даном доношења.

1. **Разматрање и усвајање Извештаја о раду Надзорног одбора у 2023. години, Извештаја Надзорног одбора у складу са чланом 442. а у вези члана 399. Закона о привредним друштвима, Извештаја у складу са члановима 463а-463в Закона о привредним друштвима и Информације у складу са чланом 60. Закона о осигурању**

Известилац по овој тачки дневног реда био је Бојан Маричић који је присутне упознао са садржином Извештаја о раду Надзорног одбора у 2023. години, Извештаја Надзорног одбора у складу са чланом 442. а у вези члана 399. Закона о привредним друштвима, Извештаја у складу са чланом 463а-463в Закона о привредним друштвима и Информације у складу са чланом 60. Закона о осигурању, са прeдлогом Одлуке.

Затим је на основу члана 52. став 1. тачка 9) Закона о осигурању (Сл. гласник РС бр. 139/14 и 44/21) и члана 31. став 1. тачка 10) и 13) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.), Скупштина Друштва са 892.757 гласова „за“, без гласова „против“ и „уздржаних“ донела следећу

О Д Л У К У

1. Усваја се Извештај о раду Надзорног одбора у 2023. години, у тексту који је достављен Скупштини.

1. Усвајају се Извештаји Надзорног одбора поднети у складу са чланом 422., а у вези члана 399. Закона о привредним друштвима.
2. Усваја се Извештај о политици накнада члановима Надзорног одбора, сачињеног у складу са члановима 463а-463в Закона о привредним друштвима, са Извештајем ревизора „КПМГ“ о независном разумном уверевању.
3. Усваја се Информација Надзорног одбора сачињена у складу са чланом 60. Закона о осигурању.
4. Извештаји Надзорног одбора из тачке 1., 2. 3. и 4. чине саставни део ове Одлуке.
5. Ова Одлука ступа на снагу даном доношења.
6. **Предлог Одлуке о висини накнада за рад чланова Надзорног одбора**

Известилац по овој тачки дневног реда био је Бојан Маричић који је присутне упознао са садржином предлога Одлуке о висини накнада за рад чланова Надзорног Одбора.

Он је истакао да је Компанија, као контролно Друштво доставила предлог да се уједначи износ накнада за чланове Надзорног одбора на нивоу групе, па да је утврђен нови предлог Одлуке, тако да је висина накнаде за рад председника Надзорног одбора остала непромењена у односу на претходну Одлуку, док је висина накнаде за чланове Надзорног одбора која је по претходној Одлуци Друштва износила 45.000,00 динара, предлогом нове Одлуке о висини накнада за рад чланова Надзорног одбора, утврђена у нето износу од 55.000,00 динара.

Након завршеног излагања Бојана Маричића, а на основу члана 52. став 1. тачка 12) Закона о осигурању (Сл. гласник РС бр. 139/14 и 44/21) и члана 31. став 1. тачка 12) Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. год.), Скупштина Друштва је са 892.757 гласова „за“, без гласова „против“ и „уздржаних“ донела следећу

## О Д Л У К У

о висини накнада за рад чланова Надзорног одбора

1. Утврђује се месечна накнада за рад председника Надзорног одбора Друштва за реосигурање „Дунав Ре“ а.д.о. Београд у нето износу од 60.000,00 динара.
2. Утврђује се месечна накнада за рад чланова Надзорног одбора Друштва за реосигурање „Дунав Ре“ а.д.о. Београд у нето износу од 55.000,00 динара.
3. Ступањем на снагу ове Одлуке, престаје да важи Одлука Скупштине СД бр. 4/85 од 19.02.2015.
4. Ова Одлука ступа на снагу даном доношења.
5. **Предлог Одлуке о повећању основног капитала по основу нераспоређене добити**

Известилац по овој тачки дневног реда био је Владимир Узелац који је детаљно образложио садржину предлога Одлуке о повећању основног капитала по основу нераспоређене добити.

Владимир Узелац је најпре присутнима изложио преглед капитала на 31.12.2023. године, из ког се јасно види структура капитала Друштва.

Даље је истакао да је имајући у виду растући износ нераспоређене добити из ранијих година, Друштво одлучило да усклади основни капитал са осталим позицијама у билансу стања.

Затим је навео да је главни разлог за доношење овакве Одлуке, условљен растом бизниса, јер са растом бизниса расту актива, односно пасива Друштва и ниво премије, док ниво капитала остаје исти, а имајући у виду да тај капитал мора да прати бизнис, онда би требало да имају и слична кретања, јер би у супротном у једном трентку тај капитал постао ограничење за даљи развој бизниса.

Даље је навео да нераспоређена добит може да се прихвати до нивоа од 25% капитала, а све преко тога „једе“ адекватност капитала и са растом нераспоређене добити, смањује простор за даљи развој бизниса.

Потом је истакао да је у складу са горе наведеним, предложен модел повећања основног капитала путем претварања дела нераспоређене добити из ранијих година и по том основу промене номиналне вредности акција, тако да се номинална вредност обичних акција са 1.810,00 динара повећа на 2.450,00 динара, док би износ повећања основног капитала из нераспоређене добити био 627.274.880,00 динара.

На крају је присутнима таксативно предочио ефекте који се постижу повећањем основног капитала по основу нераспоређене добити, а они су пре свега: побољшање структуре биланса стања, односно позиције капитала, усклађивање са смерницама рејтинг агенције AM Best у погледу структуре капитала, затим усклађивање висине номиналне вредности акција са тржишном вредношћу и повећање рациа адекватности капитала Друштва по методологији Народне банке Србије са 2,40 на 2,68, док учешће Компаније Дунав осигурање у акцијском капиталу остаје непромењено.

По завршеном излагању Владимира Узелца, а на основу члана 36. став 4. тачка 7) Закона о тржишту капитала („Сл. Гласник“ РС бр. 129/2021), члана 305. – 307. и члана 329. Закона о привредним друштвима („Службени гласник РС" бр. 36/2011-3, 99/2011-14, 83/2014-15 (др. закон), 5/2015-3, 44/2018-27, 95/2018-335, 91/2019-61) и члана 29. Статута Друштва за реосигурање „Дунав Ре“ а.д.о. од 29.11.2006. године (пречишћен текст од 27.04.2023. године), Скупштина Друштва је са 892.757 гласова „за“, без гласова „против“ и „уздржаних“ донела следећу

О Д Л У К У

о повећању основног капитала

и промени номиналне вредности акција

Члан 1.

Вредност основног капитала Друштва за реосигурање „Дунав Ре“ а.д.о. Београд (у даљем тексту: Друштво), по финансијским извештајима за 2023. годину износи 1.774.011.770,00 динара, који је подељен на 980.117 комада обичних акција, номиналне вредности од 1.810,00 динара.

Члан 2.

У складу са Одлуком Скуштине СД бр. 3/115 од 29.04.2024. године о усвајању финансијских извештаја на дан 31.12.2023. године, који су потврђени од стране ревизора, нераспоређена добит Друштва из ранијих година износи 673.993.452,18 динара.

Основни капитал Друштва се повећава за део нераспоређене добити из ранијих година у висини од 627.274.880,00 динара.

Члан 3.

Повећање основног капитала врши се повећањем номиналне вредности обичних акција са 1.810,00 динара на 2.450,00 динара.

Члан 4.

Основни капитал Друштва, након повећања претварањем нераспоређене добити у основни капитал износи 2.401.286.650,00 динара и подељен је на 980.117 комада обичних акција, номиналне вредности од 2.450,00 динара.

Члан 5.

Ова Одлука ступа на снагу даном доношења.

Ову Одлуку регистровати у складу са законом о регистрацији.

О б р а з л о ж е њ е

Законом о привредним друштвима, као и одредбама Статута Друштва предвиђена је могућност повећања основног капитала претварањем нераспоређене добити у основни капитал.

Повећањем основног капитала на овај начин побољшава се структура биланса стања, усклађује висина номиналне вредности акција са тржишном вредношћу, повећава се рацио адекватности капитала Друштва по методологији Народне банке Србије и остаје непромењено учешће акционара у акцијском капиталу.

На основу свега напред наведеног донета је Одлука као у диспозитиву.

1. **Разно**

Под тачком разно, није било предлога за разматрање.

Седница је завршена у 14,15 часова.

Записник саставила Председник Скупштине

Блаженка Рацић Бојан Миладиновић